รายการเดินหน้าประเทศไทย : เดินหน้าตลาดต้องชม สร้างรายได้ให้ชุมชน
นางนันทวัลย์ ศกุนตนาค ปลัดกระทรวงพาณิชย์ กล่าวในรายการเดินหน้าประเทศไทย เรื่องเดินหน้าตลาดต้องชม สร้างรายได้ให้ชุมชน ว่า ปัจจุบันกระทรวงพาณิชย์ได้ขับเคลื่อนและพัฒนาตลาดที่มีอยู่ทั่วประเทศกว่า 150 แห่งให้เป็นตลาดต้องชม โดยร่วมกับสถาบันการศึกษาในพื้นที่ให้ไปสำรวจความต้องการของชุมชน แล้วพัฒนาตลาดให้สอดคล้องกับแนวทางของพื้นที่ โดยครอบคลุมทุกด้าน ทั้งสภาพแวดล้อมของตลาด จุดถ่ายภาพ ความสะอาด จัดสร้างหลังคา ป้ายบอกทาง ป้ายราคาสินค้า ที่ทิ้งขยะ และออกแบบบรรจุภัณฑ์ โดยเน้นวัสดุจากธรรมชาติ อีกทั้งยังมีการจัดเกรดตลาดแบ่งออกเป็น A B และ C เพื่อให้แต่ละตลาดเกิดการพัฒนาตนเอง ทั้งนี้วางเป้าหมายในอนาคต จะพัฒนาตลาดต้องชมเพิ่มอีก 100 แห่ง ซึ่งขณะนี้อยู่ระหว่างการประสานสถาบันการศึกษาในพื้นที่ให้มีส่วนร่วมในการพัฒนา



ปลัดกระทรวงพาณิชย์ กล่าวด้วยว่า ในอนาคตกระทรวงพาณิชย์จะส่งเสริมและผลักดันให้ผู้ค้าในตลาดต้องชม เข้าสู่ธุรกิจอีคอมเมิร์ซ ซึ่งไม่ใช่แค่การขายในตลาดเปิดปกติเท่านั้น แต่ยังสามารถขายสินค้าผ่านออนไลน์ได้ด้วย พร้อมกันนี้ขอเชิญชวนประชาชนใช้โอกาสเวลาว่างไปเที่ยวตลาดต้องชมทั่วประเทศ ซึ่งมีสินค้าแปลกตามที่เด็กๆ และเยาวชนในปัจจุบันอาจจะไม่เคยได้พบเห็นมาก่อน
ฐิตาวัลย์ ลาภขจรสงวน